МыкIуэдыж фэеплъ
Жэпуэгъуэм и 13-р Хабзэхъумэ органхэм я лэжьакIуэу зи къалэн зыгъэзащIэу хэкIуэдахэм я фэеплъ махуэу Къэбэрдей-Балъкъэрым щагъэуващ. Абы ехьэлIа Iуэхугъуэхэр республикэм щекIуэкIащ. Фэеплъ зэхыхьэм Къэрал кIуэцI IуэхухэмкIэ министерствэу КъБР-м щыIэм щыщIидзащ. Абы кърагъэблэгъат хэкIуэдахэм я Iыхьлыхэри.
Марьяш Иринэрэ Чеченов Ануаррэ пэкIум хэтщ. Къэрал кIуэцI IуэхухэмкIэ министру КъБР-м щыIэ, полицэм и генерал-майор Васильев Сергей Фэеплъ махуэр къызэIуихри, къызэхуэсахэм ягу къигъэкIыжащ илъэсий и пэкIэ лIыгъэрэ хахуагъэрэ къагъэлъагъуэу террористхэм япэщIэта цIыху 300-м щIигъум къэрал дамыгъэ лъапIэхэр къызэрыхуагъэфэщар.
— Ди жагъуэ зэрыхъущи, — къыхигъэщащ министрым, — Къэбэрдей-Балъкъэрым ноби Iэщэ уэ макъхэр щоIу. Терроризмэм, бзаджащIэхэм япэщIэткIэрэ, полицей нэхъыфIхэр тфIокIуэд. Дызэрыт 2013 гъэм я къалэн ягъэзащIэу хэкIуэдащ полицэм и подполковник Букин Анатолий, лейтенант Гъэужьей Замир, лейтенант нэхъыжь Хьэжы Мурат, сержантхэу Балъкъэр Анзоррэ Къуэн Аслъэнрэ, прапорщик Верещагин Дмитрий, сержант нэхъыжь ШэмпIарэ Арсен, капитан Къэрэшей Аслъэн сымэ.
Васильев Сергей хабзэхъумэ хэкIуэдахэм я Iыхьлыхэмрэ благъэхэмрэ иджыри зэ яхуэгузэващ. ЖиIащ КъБР-м щыIэ МВД-м хэкIуэдахэм я унагъуэхэм сыт щыгъуи и нэIэ зэратригъэтынур, сыт и лъэныкъуэкIи зэрадэIэпыкъунур.
Зи фэеплъыр ягъэлъапIэхэм пщIэ хуащIу дакъикъэкIэ щымри, Iуэхугъуэм адэкIэ пащащ.
— Къэхъуар ди цIыху псоми я гуауэщ. Я къару илъыгъуэу щIалэщIэхэм я гъащIэр къызэпыудащ. Языныкъуэхэм дежкIэ ахэр къуэщ, адрейхэм я дэлъхущ, къуэшщ, щхьэгъусэщ. ЗыкIи пхуэмыгъэзэкIуэжынщ абыхэм я гум щыщIэ гуауэр. АрщхьэкIэ, къытщIэхъуэ щIэблэм я къалэнщ Къэбэрдей-Балъкъэрым мамырыгъэрэ зэгурыIуэныгъэрэ щытепщэу зэфIэгъэувэжыныр, — къыхигъэщащ псалъэмакъым къыпызыща, КъБР-м щыIэ МВД-м и Жылагъуэ советым и тхьэмадэ Балъкъыз Валерэ.
Зи къалэн зыгъэзащIэу хэкIуэда, полицэм и офицерым и адэ, «Уи унэм мамырыгъэ илъыну» жылагъуэ зэгухьэныгъэм и къызэгъэпэщакIуэ икIи и тхьэмадэ Шыбзыхъуэ Сафудин республикэм щыпсэухэм я шынагъуэншагъэр къызэгъэпэщынымкIэ, жылагъуэ-политикэ щытыкIэ зэпIэзэрыт щыIэным хуэунэтIауэ КъБР-м щыIэ МВД-м иригъэкIуэкI лэжьыгъэр зэрыдиIыгъыр жиIащ.
— Республикэм исхэм я нэхъыбапIэр и телъхьэщ ди лъахэм щыпсэухэр IэщэкIэ зыгъэшынэну хэт бзаджащIэхэр игъэкIуэтыным, ахэр къызэтегъэувыIэным ерыщу пэщIэтыным. ГъащIэ узыншэм къыхыхьэжыну къыхуедджэ пэтми, ноби дызэхахыркъым IэщэкIэ зэщIэузэда бзаджащIэхэм дашэхахэм, къагурыIуэркъым гъащIэм и лъапIагъэр, — къыхигъэщащ Шыбзыхъуэм.
Зи къалэн зыгъэзащIэу хэкIуэда, КъБР-м щыIэ МВД-м и лэжьакIуи 10-м Урысей Федерацэм и Президентым и УказкIэ ЛIыгъэм и орден къыхуагъэфэщащ (мыпсэужу).
Дамыгъэ лъапIэхэр зыхуагъэфэщахэм я Iыхьлыхэм иратыжащ. Ахэр зыIэщIалъхьэхэм я нэпсыр яхузэтеIыгъэртэкъым.
АдэкIэ Iуэхугъуэм щыпащащ Хэку зауэшхуэм и илъэсхэм зи къалэн зыгъэзащIэу хэкIуэда хабзэхъумэхэм я ЩIыхь аллеем. Абы кърихьэлIащ КъБР-м и Парламентым и Тхьэмадэ Чеченов Ануар, Правительствэм и УнафэщIым и къалэнхэр зыгъэзащIэ Марьяш Иринэ, министрхэр, республикэм и къарузехьэ, хабзэхъумэ IэнатIэхэм, жылагъуэ, дин, ветеран зэгухьэныгъэхэм я унафэщIхэр, зи къалэн зыгъэзащIэу хэкIуэдахэм я Iыхьлыхэмрэ благъэхэмрэ.
Зауэмрэ лэжьыгъэмрэ я ветеранхэм я Налшык къалэ советым и тхьэмадэ Абдуллаев Мустэфа, «Урысей зэкъуэтым» и «ЩIэблэщIэ гвардие»-м и къудамэм и унафэщI ХьэпцIэ Руслан сымэ, нэгъуэщIхэми я къэпсэлъэныгъэхэр траухуащ блэкIар ящымыгъупщэу, къэхъуа гуауэм дерс къыхахрэ абы къытримыгъэзэжыным я къарур хузэщIагъэуIуэным, зэкъуэту гугъуехь псори къызэранэкIыу республикэм мамырыгъэ, зэпIэзэрытыныгъэрэ зэгурыIуэныгъэрэ щыIэн папщIэ зэфIэхыпхъэхэм, зыужьыныгъэм хуэкIуэным.
КъБР-м и Муслъымэнхэм я дин IуэхущIапIэм и тхьэмадэм и къуэдзэ Емкъуж Анзор хэкIуэдахэм Тхьэ яхуелъэIуащ, благочиннэ Бобылёв Валентин зи пашэ члисэм и лIыкIуэхэми апхуэдэ Iуэхугъуэхэр зэфIагъэкIащ.
ХэкIуэдахэм я адэ-анэхэм къабгъэдэкIыу къэпсэлъахэм КъБР-м щыIэ МВД-м и унафэщIхэм фIыщIэ хуащIащ я унагъуэхэм ягъуэт гулъытэм папщIэ.
ЗэIущIэм кърихьэлIахэм удз гъэгъахэр тралъхьащ зи къалэн зыгъэзащIэу хэкIуэдахэм я фэеплъым.
Дыгулыбгъу Жансурэт.
Сурэтхэр Елъкъэн Артур трихащ.
